**Lipsesc scheletele isterice din debara**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dintr-un izvor de nădejde

subtil

se-nalță o pană de vultur

caută gura care a smuls-o

caută mâna care a uns-o

caută până găsește

ochiul închis într-un pește

peștele-mi șade pe masă

o mână îmi intră în plasă

apuc de năvod

îl duc până-n pod

m-apropii de grindă

o stea aburindă

curge pe mine

pe lampadar

curge pe marginea unui pahar

vulturii toți pe o cracă îmi stau

așa că m-aplec și o beau

22 decembrie 2018, Constanța